CELEX: 32013D0778(01)
Language: mt
Date: 2013-12-13 00:00:00
Title: 2013/778/UE: Deċiżjoni ta’ Implimentazzjoni tal-Kummissjoni tat- 13 ta’ Diċembru 2013 li tistabbilixxi l-Aġenzija Eżekuttiva għar-Riċerka u li tirrevoka d-Deċiżjoni 2008/46/KE

20.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 346/54
            
         DEĊIŻJONI TA’ IMPLIMENTAZZJONI TAL-KUMMISSJONI
   tat-13 ta’ Diċembru 2013
   li tistabbilixxi l-Aġenzija Eżekuttiva għar-Riċerka u li tirrevoka d-Deċiżjoni 2008/46/KE
   (2013/778/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li se jingħataw il-kariga b’ċerti kompiti fit-tmexxija tal-programmi tal-Komunità (1), u partikolarment l-Artikolu 3 tiegħu,
   Billi:
   
               (1)
            
            
               Ir-Regolament (KE) Nru 58/2003 jagħti s-setgħa lill-Kummissjoni biex ikunu delegati poteri lill-aġenziji eżekuttivi biex jimplimentaw b’mod sħiħ jew parti minn programm jew proġett tal-Unjoni, f’isimha u taħt ir-responsabbiltà tagħha.
            
         
               (2)
            
            
               L-għan li l-aġenziji eżekuttivi jingħataw il-kariga b’kompiti ta’ implimentazzjoni ta; programmi huwa biex il-Kummissjoni titħalla tikkonċentra fuq l-attivitajiet u l-funzjonijiet ewlenin tagħha li ma jistgħux jiġu ġestiti esternament, mingħajr ma ċċedi l-kontroll fuq l-attivitajiet ġestiti minn dawk l-aġenziji eżekuttivi u r-responsabbiltà aħħarija għall-istess attivitajiet.
            
         
               (3)
            
            
               Id-delega ta’ kompiti b’rabta mal-implimentazzjoni ta’ programmi lil aġenzija eżekuttiva titlob separazzjoni ċara bejn l-istadji tal-ipprogrammar li jinvolvu diskrezzjoni kbira fl-għażliet gwidati minn kunsiderazzjonijiet ta’ politika u li jitwettqu mill-Kummissjoni, u l-implimentazzjoni tal-programmi, li għandha titħalla f’idejn l-aġenzija eżekuttiva.
            
         
               (4)
            
            
               Bid-Deċiżjoni 2008/46/KE (2), il-Kummissjoni ħolqot l-Aġenzija Eżekuttiva tal-Kunsill Ewropew għar-Riċerka (minn hawn ’il quddiem imsejħa l-“Aġenzija”) u din ġiet inkarigata bil-ġestjoni tal-azzjonijiet Komunitarji fil-qasam tar-riċerka bil-ħsieb li twettaq il-ħidma ta’ implimentazzjoni tal-programm speċifiku “Nies” li jimplimenta s-Seba’ Programm Kwadru tal-Komunità Ewropea għal attivitajiet ta’ riċerka, żvilupp teknoloġiku u dimostrazzjoni (2007-2013) (3), il-Programm Speċifiku: “Kapaċitajiet” li jimplimenta s-Seba’ Programm Kwadru tal-Komunità Ewropea għal attivitajiet ta’ riċerka, żvilupp teknoloġiku u dimostrazzjoni (2007-2013) (4) u l-Programm Speċifiku “Kooperazzjoni” li jimplimenta s-Seba’ Programm Kwadru tal-Komunità Ewropea għal attivitajiet ta’ riċerka, żvilupp teknoloġiku u dimostrazzjoni (2007-2013) (5) tas-Seba’ Programm Kwadru tal-Komunità Ewropea għal attivitajiet ta’ riċerka, żvilupp teknoloġiku u dimostrazzjoni (2007-2013) (6) (minn hawn ’il quddiem imsejjaħ s-“Seba’ Programm Kwadru”).
            
         
               (5)
            
            
               L-Aġenzija wriet li d-delega tal-kompiti lil aġenzija eżekuttiva hija soluzzjoni rilevanti b’mod sħiħ sabiex tittejjeb l-effettività fir-rigward tal-infiq, u dan jippermetti lill-Kummissjoni tiġġestixxi baġit ikbar b’żieda iżgħar proporzjonalment fin-numru totali ta’ persunal. Is-separazzjoni tal-kompiti tat-tfassil tal-politika tal-Kummissjoni mill-ħidmiet ta’ implimentazzjoni tal-programmi fl-Aġenzija ppermettiet liż-żewġ partijiet jaħdmu aħjar fuq id-dmirijiet prinċipali tagħhom. L-evalwazzjoni esterna tal-Aġenzija li twettqet skont l-Artikolu 25 tar-Regolament (KE) Nru 58/2003 wriet li kienet effiċjenti u effettiva fil-ġestjoni tal-azzjonijiet relatati mal-SMEs fl-ambitu tal-Programm Speċifiku “Kapaċitajiet”, l-Azzjonijiet Marie Curie fl-ambitu tal-programm speċifiku “Nies”, l-azzjonijiet ta’ riċerka tal-Ispazju u s-Sigurtà fl-ambitu tal-Programm Speċifiku Kooperazzjoni u fil-forniment ta’ servizzi ta’ appoġġ loġistiku u amministrattiv għall-oqsma kollha tal-programmi speċifiċi “Nies”, “Kapaċitajiet” u “Kooperazzjoni”. L-iffrankar li rriżulta mid-delega tal-kompiti lill-Aġenzija ġew stmati għal madwar EUR 106 miljun tul il-perjodu 2009-2013.
            
         
               (6)
            
            
               Fil-Komunikazzjoni tagħha tad-29 ta’ Ġunju 2011“Baġit għall-Ewropa 2020” (7), il-Kummissjoni pproponiet l-użu tal-għażla ta’ rikors aktar estensiv lil aġenziji eżistenti għall-implimentazzjoni ta’ programmi tal-Unjoni fil-qafas finanzjarju pluriennali għall-2014-2020 (minn hawn ’il quddiem imsejjaħ l-“QFP”)..
            
         
               (7)
            
            
               L-analiżi kostijiet-benefiċċji li twettqet skont l-Artikolu 3(1) tar-Regolament (KE) Nru 58/2003 wriet li l-effiċjenza tal-operazzjonijiet tal-Aġenzija hija superjuri meta mqabbla ma’ dik tal-Kummissjoni. Il-programmi delegati ġodda huma tematikament f’konformità mal-mandat u l-missjoni attwali tal-Aġenzija u jirrappreżentaw il-kontinwazzjoni tal-attivitajiet eżistenti tal-Aġenzija. L-Aġenzija diġà bniet kompetenzi, ħiliet u kapaċitajiet li huma direttament rilevanti għal dawn il-programmi. L-Aġenzija tinsab f’qagħda tajba biex tkompli tiġġestixxi programmi ta’ riċerka skont il-QFP tal-2014-2020. Id-delega tal-ġestjoni tal-programmi lill-Aġenzija se tiżgura l-kontinwità finanzjarja għall-programmi benefiċjarji, ladarba l-Aġenzija tkun bniet il-kompetenza u l-kapaċità relevanti u li jiffokaw fuq il-komunità tar-riċerka. Id-delega tal-ġestjoni tal-programmi lill-Aġenzija hija stmata li twassal għal gwadanni fl-effiċjenza ta’ EUR 158 miljun matul il-perjodu 2014-2024 meta mqabbla mal-ġestjoni mis-servizzi tal-Kummissjoni.
            
         
               (8)
            
            
               Sabiex l-aġenziji eżekuttivi jingħataw identità koerenti, il-Kummissjoni, sa fejn kien possibbli, qasmet il-ħidmiet skont l-qasam tematiku tal-politika meta stabbiliet il-mandati l-ġodda tagħhom.
            
         
               (9)
            
            
               L-Aġenzija għandha tkun fdata bil-ġestjoni tal-partijiet li ġejjin tal-Programm Speċifiku li jimplimenta l-Orizzont 2020 — il-Programm Qafas għar-Riċerka u l-Innovazzjoni (2014-2020) (8)
               
               
                           —
                        
                        
                           Parti I “Xjenza eċċellenti” li tieħu post attivitajiet simili li fil-qafas finanzjarju pluriennwali 2007-2013 diġà huma ġestiti mill-Kummissjoni u huma ikkaratterizzati minn proġetti li jiġġeneraw numru kbir ta’ operazzjonijiet omoġenji u standardizzati;
                        
                     
                           —
                        
                        
                           Parti II “Tmexxija industrijali” li tieħu post attivitajiet simili li fil-qafas finanzjarju plurijennali tal-2007-2013 huma diġà parzjalment immexxija mill-Aġenzija u li jinvolvu l-eżekuzzjoni ta’ proġetti b’natura teknika, li ma jinvolvux it-teħid ta’ deċiżjonijiet politiċi u li jeħtieġu livell għoli ta’ kompetenza teknika u finanzjarja matul iċ-ċiklu tal-proġett;
                        
                     
                           —
                        
                        
                           Parti III “Sfidi Soċjetali” li tieħu post attivitajiet simili li fil-qafas finanzjarju plurijennali tal-2007-2013 huma ġestiti mill-Kummissjoni u li jinvolvu l-eżekuzzjoni ta’ proġetti ta’ natura teknika, li ma jinvolvux it-teħid ta’ deċiżjonijiet politiċi u li jeħtieġu livell għoli ta’ kompetenza teknika u finanzjarja matul iċ-ċiklu tal-proġett;
                        
                     
                           —
                        
                        
                           Parti IIIa “It-tixrid tal-eċċellenza u t-twessigħ tal-parteċipazzjoni” li tieħu post attivitajiet simili li fil-qafas finanzjarju plurijennali tal-2007-2013 huma ġestiti mill-Kummissjoni u li jinvolvu l-eżekuzzjoni ta’ proġetti b’natura teknika, li ma jinvolvux it-teħid ta’ deċiżjonijiet politiċi u li jeħtieġu livell għoli ta’ kompetenza teknika u finanzjarja matul iċ-ċiklu tal-proġett;
                        
                     
                           —
                        
                        
                           Parti IIIb “Ix-Xjenza mas-Soċjetà u għaliha” li tieħu post attivitajiet simili li fil-qafas finanzjarju plurijennali tal-2007-2013 huma ġestiti mill-Kummissjoni u li jinvolvu l-eżekuzzjoni ta’ proġetti b’natura teknika, li ma jinvolvux it-teħid ta’ deċiżjonijiet politiċi u li jeħtieġu livell għoli ta’ kompetenza teknika u finanzjarja matul iċ-ċiklu tal-proġett.
                        
                     
         
               (10)
            
            
               L-Aġenzija għandha tkompli bl-implimentazzjoni tal-partijiet tas-Seba’ Programm ta’ Qafas diġà delegati lilha skont il-QFP 2007-2013.
            
         
               (11)
            
            
               L-Aġenzija għandha tkun responsabbli għall-forniment ta’ servizzi ta’ appoġġ amministrattiv u loġistiku b’mod partikolari fejn iċ-ċentralizzazzjoni ta’ dawk is-servizzi ta’ appoġġ jirriżultaw fi qligħ kosteffiċjenti u ekonomiji ta’ skala addizzjonali.
            
         
               (12)
            
            
               Sabiex tiġi żgurata l-implimentazzjoni konsistenti u fil-ħin, ta’ din id-Deċiżjoni, u tal-programmi kkonċernati, huwa neċessarju li jkun żgurat li l-Aġenzija twettaq il-kompiti tagħha li huma marbuta mal-implimentazzjoni ta’ dawk il-programmi soġġett għad-data li fiha dawk il-programmi jseħħu u minn dik id-data ’l quddiem.
            
         
               (13)
            
            
               Għandha tiġi stabbilita l-Aġenzija Eżekuttiva għar-Riċerka. Għandha tissostitwixxi u tkun is-suċċessur tal-aġenzija eżekuttiva stabbilita bid-Deċiżjoni 2008/46/KE. Din għandha topera f’konformità mal-istatut ġenerali stabbilit permezz tar-Regolament (KE) Nru 58/2003.
            
         
               (14)
            
            
               Għaldaqstant id-Deċiżjoni 2008/46/KE għandha titħassar u għandhom jiġu stabbiliti dispożizzjonijiet tranżizzjonali.
            
         
               (15)
            
            
               Il-miżuri stipulati f’din id-Deċiżjoni huma f’konformità mal-opinjoni tal-Kumitat għall-Aġenziji Eżekuttivi.
            
         ADOTTAT DIN ID-DEĊIŻJONI:
   Artikolu 1
   Stabbiliment
   L-Aġenzija Eżekuttiva għar-Riċerka (minn hawn’ il quddiem imsejħa “l-Aġenzija”) hija b’dan stabbilita u għandha tissostitwixxi u tkun is-suċċessur tal-aġenzija eżekuttiva mwaqqfa bid-Deċiżjoni 2008/46/KE mill-1 ta’ Jannar 2014 sal-31 ta’ Diċembru 2024, li l-istatut tagħha huwa regolat mir-Regolament (KE) Nru 58/2003.
   Artikolu 2
   Lokalità
   L-Aġenzija għandha tkun lokalizzata fi Brussell.
   Artikolu 3
   Għanijiet u kompiti
   1.   B’dan, l-Aġenzija qed tiġi fdata, fil-qafas ta’ Programm Speċifiku li jimplimenta Orizzont 2020 — il-Programm Qafas għar-Riċerka u l-Innovazzjoni (2014-2020) bl-implimentazzjoni ta’ partijiet minn:
   
               (a)
            
            
               Parti I “Xjenza eċċellenti”;
            
         
               (b)
            
            
               Parti II “Tmexxija industrijali”;
            
         
               (c)
            
            
               Parti III “Sfidi Soċjetali”;
            
         
               (d)
            
            
               Parti IIIa “Tixrid tal-eċċellenza u twessigħ tal-parteċipazzjoni”
            
         
               (e)
            
            
               Parti IIIb “Ix-xjenza mas-soċjetà u għaliha”.
            
         Dan il-paragrafu japplika soġġett għad-data li fiha jseħħ il-Programm Speċifiku li jimplimenta l-Orizzont 2020 — Il-Programm ta’ Qafas għar-Riċerka u l-Innovazzjoni (2014-2020), u minn dik id-data ’l quddiem.
   2.   B’dan, l-Aġenzija qed tiġi fdata, fil-qafas tas-Seba’ Programm Kwadru, bl-implimentazzjoni tal-legat ta’ partijiet minn dawn il-programmi li ġejjin:
   
               (a)
            
            
               L-attivitajiet “Riċerka għall-SMEs” jew “Riċerka għal assoċjazzjonijiet tal-SMEs” tal-programm Speċifiku “Kapaċitajiet”;
            
         
               (b)
            
            
               It-temi “Spażju” u “Sigurtà” tal-Programm Speċifiku “Kooperazzjoni”;
            
         
               (c)
            
            
               Il-Programm Speċifiku “Nies”:
            
         3.   L-Aġenzija għandha tkun responsabbli għall-kompiti segwenti marbutin mal-implimentazzjoni tal-partijiet tal-programmi tal-Unjoni msemmija fil-paragrafi 1 u 2:
   
               (a)
            
            
               il-ġestjoni ta’ xi stadji ta’ implimentazzjoni tal-programmi u xi fażijiet tul il-ħajja ta’ proġetti speċifiċi abbażi tal-programmi ta’ ħidma rilevanti adottati mill-Kummissjoni, fejn il-Kummissjoni tkun tatha s-setgħa li tagħmel dan fl-istrument tad-delega;
            
         
               (b)
            
            
               l-adozzjoni tal-istrumenti għall-eżekuzzjoni tal-baġit għad-dħul u l-ħruġ ta’ finanzi u t-twettiq tal-operazzjonijiet kollha meħtieġa għat-tmexxija tal-programm, fejn il-Kummissjoni tkun tatha s-setgħa li tagħmel dan fl-istrument tad-delega;
            
         
               (c)
            
            
               il-provvediment ta’ sostenn fl-implimentazzjoni tal-programm fejn il-Kummissjoni tkun tatha s-setgħa li tagħmel dan fl-istrument tad-delega.
            
         4.   L-Aġenzija għandha tkun responsabbli għall-forniment ta’ servizzi ta’ appoġġ amministrattiv u loġistiku kif iddefinit fl-istrument tad-delega. Dawn is-servizzi għandhom jitwasslu għall-benefiċċju tal-korpi li jimplimentaw il-programmi u fl-ambitu tal-programmi msemmija fl-istrument tad-delega.
   Artikolu 4
   Tul tal-ħatriet
   1.   Il-membri tal-Kumitat ta’ Ġestjoni jinħatru għal perjodu ta’ sentejn.
   2.   Id-Direttur se jinħatar għal perjodu ta’ erba’ snin.
   Artikolu 5
   Rekwiżit dwar is-superviżjoni u r-rapportaġġ
   L-Aġenzija għandha tkun soġġetta għas-superviżjoni mill-Kummissjoni u għandha tirrapporta regolarment dwar il-progress fl-implimentazzjoni tal-programmi tal-Unjoni, jew partijiet minnhom, li għalihom hi responsabbli, bi qbil mal-arranġamenti stipulati fl-istrument tad-delega.
   Artikolu 6
   L-Implimentazzjoni tal-baġit operattiv
   L-Aġenzija għandha timplimenta l-baġit operattiv tagħha skont id-dispożizzjonijiet tar-Regolament tal-Kummissjoni (KE) Nru 1653/2004 (9).
   Artikolu 7
   Dispożizzjonijiet tranżizzjonali u li jħassru
   1.   Id-Deċiżjoni 2008/46/KE titħassar b’effett mill-1 ta’ Jannar 2014. Ir-referenzi għad-Deċiżjoni mħassra għandhom jiġu mifhuma bħala referenzi għal din id-Deċiżjoni.
   2.   L-Aġenzija għandha titiqies bħala s-suċċessur legali tal-aġenzija eżekuttiva stabbilita bid-Deċiżjoni 2008/46/KE.
   3.   Mingħajr preġudizzju għar-reviżjoni tal-klassifikazzjoni tal-uffiċjali ssekondati prevista bl-istrument tad-delega, din id-Deċiżjoni ma għandhiex taffettwa d-drittijiet u l-obbligi tal-persunal impjegat mill-Aġenzija, inkluż id-Direttur tagħha.
   Artikolu 8
   Dħul fis-seħħ
   Din id-Deċiżjoni għandha tidħol fis-seħħ l-għada tal-jum tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   Għandha tibda tapplika mill-1 ta’ Jannar 2014.
   
      Magħmul fi Brussell, it-13 ta’ Diċembru 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 11, 16.1.2003, p. 1.
   
      (2)  ĠU L 11, 15.1.2008, p. 9.
   
      (3)  ĠU L 54, 22.2.2007, p. 91.
   
      (4)  ĠU L 54, 22.2.2007, p. 101.
   
      (5)  ĠU L 54, 22.2.2007, p. 30.
   
      (6)  ĠU L 412, 30.12.2006, p. 1.
   
      (7)  COM(2011) 500 finali.
   
      (8)  ĠU L 347, 20.12.2013, p. 965.
   
      (9)  ĠU L 297, 22.9.2004 p. 6.